Mestské zastupiteľstvo v Košiciach uznesením č. 1012  na svojom XXX. rokovaní dňa  15. decembra 2009  v súlade s § 6 zákona SNR č. 369/1990 Zb. o obecnom zriadení v znení neskorších predpisov, podľa § 10 ods. 3 písm. a) zákona SNR č. 401/1990 Zb. o meste Košice v znení neskorších predpisov a v súlade s § 72 ods. 2 zákona č. 448/2008  Z.z. o sociálnych službách  a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších  predpisov, ustanovuje:  

Všeobecne záväzné nariadenie mesta Košice
č. 113
o úhradách za poskytovanie sociálnych služieb
v pôsobnosti územnej samosprávy mesta 
(Nariadenie o úhradách za sociálne služby) 

Čl. I.
Všeobecné ustanovenia 
§ 1
Predmet úpravy 
Toto všeobecne záväzné nariadenie o úhradách za poskytovanie sociálnych služieb v pôsobnosti územnej samosprávy mesta (ďalej len "nariadenie") upravuje spôsob určenia úhrady, výšky úhrady a spôsob platenia úhrady za sociálne služby v pôsobnosti územnej samosprávy mesta,  a sú to
a) 	Opatrovateľská služba v domácom prostredí	
b)	Prepravná služba	
c)	Odľahčovacia služba	
d) 	Zariadenie opatrovateľskej služby na ul. Laborecká 2	
e) 	Zariadenie opatrovateľskej služby na ul. Mlynárska 1	
f) 	Zariadenie opatrovateľskej služby na ul. Krosnianska 13	
g) 	Zariadenie opatrovateľskej služby na ul. Ťahanovské riadky 91	
h)	Zariadenie opatrovateľskej služby na ul. Južná trieda 23	
i) 	Zariadenie pre seniorov na ul. Garbiarska 4	
j)	Denný stacionár 	

§ 2
Okruh osôb, ktorým sa poskytujú sociálne služby

Sociálne služby v zmysle nariadenia možno poskytovať občanom v takomto poradí:

(1)	občanom s trvalým pobytom na území mesta Košice, 
(2)	občanom, ktorí nemajú trvalý pobyt na území mesta Košice ale mesto alebo obec, v ktorej majú trvalý pobyt občanovi zabezpečila poskytovanie sociálnej služby v súlade s § 8 ods. 2 písm. c)  zákona  448/2008 Z.z . o sociálnych službách  a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších  predpisov (ďalej len zákon o sociálnych službách)

§ 3
Povinnosť platiť úhradu za poskytované sociálne služby

(1) Občan je povinný platiť úhradu za poskytnutú sociálnu službu podľa príjmu a majetku 1). 

(2) Zariadenie sociálnych služieb s vlastnou právnou subjektivitou alebo príslušná mestská časť požaduje úhradu postupne od manžela, manželky, detí alebo rodičov, ak občan, ktorému sa poskytuje sociálna služba podľa § 1 nie je povinný platiť úhradu za sociálne služby uvedené v § 1 alebo platí len časť tejto úhrady.

(3) Od povinnosti uvedenej v ods. 2 sú oslobodené 
a) 	deti, ktorých výchovu žiadateľ o prijatie do zariadenia sociálnych služieb nevykonával priamo (starostlivosť a výchova o ne bola z dôvodu nezáujmu  dlhodobo zabezpečovaná druhým rodičom, formou náhradnej rodinnej starostlivosti, resp. ústavnej výchovy)	
b) 	manžel, resp. manželka, s ktorým (-ou) žiadateľ o prijatie do zariadenia sociálnych služieb v posledných 10 rokoch neviedol spoločnú domácnosť a nemal spoločný trvalý pobyt.	

(4) Ak občan, od ktorého sa požaduje úhrada za poskytnuté sociálne služby, neohlási výšku svojich príjmov a hodnotu majetku, resp. zmeny v rodinných a majetkových pomeroch, ktoré sú rozhodujúce na určenie úhrady za poskytnuté sociálne služby, úhrada za poskytovanú sociálnu službu občanovi bude stanovená vo výške skutočných nákladov vypočítaných z priemernej výšky bežných výdavkov vynaložených na zabezpečenie sociálnej služby  pre jedného občana v predchádzajúcom kalendárnom roku.

1)  § 72  Zákona č. 448/2008 Z.z. . o sociálnych službách  a o zmene a doplnení zákona č. 455/1991 Zb. o živnostenskom podnikaní (živnostenský zákon) 

Čl. II.
Spôsob určenia úhrady, výška úhrady a spôsob platenia úhrady
za opatrovateľskú službu v domácom prostredí 
§ 4
Určovanie úhrady za opatrovateľskú službu a 
výška úhrady za opatrovateľskú službu v domácom prostredí
(1) Úhrada za opatrovateľskú službu v kalendárnom mesiaci sa určí podľa rozsahu poskytovaných nevyhnutných životných úkonov, nevyhnutných prác v domácnosti a zabezpečenia kontaktu so spoločenským prostredím ako súčet  výšky úhrady za nevyhnutný životný úkon, nevyhnutnú prácu v domácnosti a zabezpečenie kontaktu so spoločenským prostredím v prepočte na 30 kalendárnych dní. 

(2) Úhradu za opatrovateľskú službu platí občan za kalendárny mesiac, v ktorom sa občanovi opatrovateľská služba poskytuje, najneskôr do 15. dňa nasledujúceho kalendárneho mesiaca doručenou poštovou poukážkou, alebo priamo do pokladne.

(3) Občanovi, ktorému sa poskytuje opatrovateľská služba, sa časť úhrady vráti alebo tento občan doplatí časť úhrady za opatrovateľskú službu podľa skutočného rozsahu poskytnutých nevyhnutných životných úkonov, nevyhnutných prác v domácnosti a foriem zabezpečenia kontaktu so spoločenským prostredím v kalendárnom mesiaci, najneskôr do konca nasledujúceho kalendárneho mesiaca. 

(4) Zoznam úkonov opatrovateľskej služby a výšku úhrad za opatrovateľskú službu upravuje príloha č. 1 tohto nariadenia, ktorá je jeho neoddeliteľnou súčasťou.

§ 5
Okruh osôb, ktorým nemožno poskytnúť opatrovateľskú službu

(1)   Opatrovateľskú službu nemožno poskytnúť fyzickej osobe,
a)	ktorej sa poskytuje celoročná pobytová sociálna služba,
b)	ktorá je opatrovaná fyzickou osobou, ktorej sa poskytuje peňažný príspevok na opatrovanie, podľa zákona č. 447/2008 Z.z. o peňažných príspevkoch na kompenzáciu  ťažkého zdravotného postihnutia a o zmene a doplnení niektorých zákonov (ďalej len zákon č. 447/2008 Z.z.), 	
c)	ktorej sa poskytuje peňažný príspevok na osobnú asistenciu, podľa zákona č. 447/2008 Z.z.  
d)	ktorej je nariadená karanténa pre podozrenie z nákazy prenosnou chorobou a pri ochorení touto nákazou.
	
(2)   Ustanovenie odseku 1. písm. b.) sa nepoužije ak
a)	sa fyzickej osobe vykonávajúcej opatrovanie  poskytuje ústavná zdravotná starostlivosť v zdravotníckom zariadení,
b)	sa fyzickej osobe vykonávajúcej opatrovanie poskytuje odľahčovacia služba,
c)	sa fyzickej osobe, ktorá je opatrovaná fyzickou osobou, ktorej sa poskytuje peňažný príspevok na opatrovanie podľa zákona č. 447/2008 Z.z.,  poskytuje opatrovateľská služba v rozsahu najviac 8 hodín  mesačne.

Čl. III.
Spôsob určenia úhrady, výška úhrady a spôsob platenia úhrady za sociálne služby poskytované v zariadeniach pre fyzické osoby, ktoré sú odkázané na pomoc inej fyzickej osoby a pre fyzické osoby, ktoré dovŕšili dôchodkový vek (ďalej „zariadenie sociálnych služieb“) 

§ 6
Výška úhrady za ubytovanie

(1) Na účely určenia úhrady za obslužnú činnosť, ktorou je ubytovanie  sa považuje
a) 	príslušenstvo obytnej miestnosti, predsieň, kuchyňa alebo kuchynský kút, komora, WC, kúpeľňa, kúpeľňový alebo sprchovací kút, ak sú súčasťou obytnej miestnosti alebo ak sú k nej priamo priľahlé,	
b) 	prevádzkové zariadenie obytnej miestnosti a príslušenstva obytnej miestnosti, najmä rozvod elektrickej energie, rozvod vody, rozvod plynu, odvádzanie odpadových vôd a hygienické zariadenie,	
c) 	vybavenie obytnej miestnosti, najmä lôžko, stôl, stolička, skriňa, svietidlo a záclona,	
d) 	vybavenie príslušenstva obytnej miestnosti, najmä svietidlo, chladnička, sporák, kuchynská linka, skrinka na zásoby, zrkadlo, umývadlo, záchodová misa, kúpacia vaňa,	
e) 	spoločné priestory, najmä spoločenská miestnosť, kaplnka, jedáleň, chodba, schodište, práčovňa a kotolňa,	
f) 	vybavenie spoločných priestorov, najmä svietidlo, stôl, stolička, práčka,	
g) 	vecné plnenia spojené s bývaním, najmä vykurovanie, dodávka teplej vody, upratovanie spoločných priestorov, užívanie výťahu, dodávka elektrickej energie, dodávka plynu, dodávka vody, odvádzanie odpadových vôd, osvetlenie, odvoz odpadu vrátane nebezpečného odpadu, vybavenie spoločnou televíznou a rozhlasovou anténou.	

(2) Výška úhrady za ubytovanie v zariadeniach opatrovateľskej služby a v zariadení pre seniorov na deň na občana sa určí ako súčin dennej sadzby úhrady za užívanie 1 m2 podlahovej plochy obytnej miestnosti a príslušenstva obytnej miestnosti a veľkosti podlahovej plochy obytnej miestnosti a veľkosti podlahovej plochy príslušenstva obytnej miestnosti, ktoré občan užíva. 

(3) Denná sadzba úhrady za užívanie 1 m2 obytnej miestnosti a príslušenstva obytnej miestnosti je 0,14 € . V tejto sadzbe sú zahrnuté výdavky za užívanie plochy obytnej miestnosti, príslušenstva obytnej miestnosti, spoločných priestorov, prevádzkového zariadenia obytnej miestnosti a príslušenstva obytnej miestnosti a za užívanie vybavenia obytnej miestnosti, príslušenstva obytnej miestnosti a spoločných priestorov a vecné plnenia spojené s bývaním.

(4) Veľkosť podlahovej plochy obytnej miestnosti, ktorú občan užíva sa určí tak, že veľkosť podlahovej plochy obytnej miestnosti sa vydelí počtom občanov, ktorí túto podlahovú plochu obytnej miestnosti užívajú. Ak občan užíva podlahovú plochu obytnej miestnosti, ktorá je priechodná, veľkosť podlahovej plochy obytnej miestnosti, ktorú občan užíva, sa znižuje o 30%.

(5) Veľkosť podlahovej plochy príslušenstva obytnej miestnosti, ktorú občan užíva, sa určí tak, že veľkosť podlahovej plochy príslušenstva obytnej miestnosti sa vydelí počtom občanov, ktorí túto podlahovú plochu príslušenstva obytnej miestnosti užívajú. 

(6) Úhrada za ubytovanie určená podľa ods. 2 sa zvyšuje za deň na občana
a) 	o 0,36 € , ak podlahovú plochu obytnej miestnosti užíva jeden občan,	
b) 	o 0,17 €, ak podlahovú plochu obytnej miestnosti užívajú dvaja občania,	
c) 	o 0,08 €, ak podlahovú plochu obytnej miestnosti užívajú traja občania a na jedného občana pripadá viac ako 8 m2 podlahovej plochy obytnej miestnosti 

	
§ 7
Úhrada za zaopatrenie

(1) Za zaopatrenie sú  pre účely výpočtu úhrad považované: 
a)	obslužné činnosti podľa § 17 ods. 1 zákona 448/2008 Z.z. o sociálnych službách s výnimkou ubytovania a stravovania, ktorými sú: upratovanie, pranie, žehlenie, údržba bielizne a šatstva, 
b)	utváranie podmienok na vykonávanie nevyhnutnej osobnej hygieny podľa § 18 ods.  2 zákona č. 448/2008 Z.z.  o sociálnych službách,
c)	sociálna rehabilitácia podľa § 21 zákona č. 448/2008 Z.z.  o sociálnych službách.

(2) Pre účely určenia výšky úhrady za zaopatrenie v zariadeniach sociálnych služieb sú občania zaradení do týchto skupín
a)	skupina A, ak občan potrebuje pomoc inej osoby pri bežných úkonoch osobnej hygieny vrátane holenia, pomoc pri obliekaní a vyzliekaní – III. stupeň odkázanosti  fyzickej osoby podľa rozhodnutia o odkázanosti občana na sociálnu službu,
b)	skupina B, ak občan potrebuje pomoc inej osoby pri bežných úkonoch osobnej hygieny vrátane holenia, pomoc pri obliekaní a vyzliekaní, pomoc pri presune na vozík, na lôžko a pomoc pri použití WC alebo sústavný dohľad u občanov s poruchami správania  - IV. stupeň odkázanosti fyzickej osoby podľa rozhodnutia o odkázanosti občana na sociálnu službu,
c)	skupina C, ak občan potrebuje pomoc pri nevyhnutných životných úkonoch, t.j. bežných úkonoch osobnej hygieny vrátane holenia, pomoc pri obliekaní a vyzliekaní, pomoc pri presune na vozík, na lôžko, pomoc pri použití WC a je spravidla odkázaný na pobyt na lôžku  - V. a VI. stupeň odkázanosti fyzickej osoby podľa rozhodnutia o odkázanosti občana na sociálnu službu,
d)	skupina D, ostatní občania. 

(3) O zaradení občana do skupiny podľa ods. 1 rozhoduje zariadenie sociálnych služieb s právnou subjektivitou alebo príslušná mestská časť, podľa zdravotného stavu občana v závislosti na stupni odkázanosti fyzickej osoby určenom v rozhodnutí o odkázanosti občana na sociálnu službu

(4)  Výška  za zaopatrenie v zariadeniach sociálnych služieb, v ktorých sa platí úhrada za zaopatrenie na deň a na občana pri starostlivosti, ktorá sa poskytuje celoročne, týždenne, denne do 4 hodín alebo denne nad 4 hodiny sa určí v závislosti od skupiny, do ktorej je občan zaradený podľa ods. 1.

(5) Výšku úhrady za zaopatrenie v zariadeniach sociálnych služieb upravuje Príloha č. 2 tohto nariadenia, ktorá je jeho neoddeliteľnou súčasťou.

§ 8
Výška stravnej jednotky

(1) Stravná jednotka pre občana, ktorému sa poskytuje sociálna služba v zariadeniach sociálnych služieb celoročne alebo týždenne s počtom odoberaných jedál zodpovedajúcim celodennému stravovaniu je pri poskytovaní stravy na deň na občana 2,65 €    až 3,31 €  s výnimkou zariadení, ktoré odoberajú stravu od iných právnických alebo fyzických osôb s inou stravnou jednotkou. 

(2) Horná hranica stravnej jednotky ustanovenej v ods. 1 sa môže zvýšiť o 25% na deň na občana, ktorému sa poskytuje diabetická, bielkovinová, výživná alebo špeciálna diéta.

(3) Výdavky na potraviny (suroviny) pri poskytovaní starostlivosti v zariadeniach sociálnych služieb celoročne s počtom odoberaných jedál zodpovedajúcich celodennému stravovaniu sa zvyšujú o 5,50 €  na kalendárny rok na občana na prilepšenie stravy počas sviatkov.

(4) Pri stravovaní občanov, ktorým sa poskytuje sociálna služba v zariadení pre seniorov počas rekreačných pobytov, zájazdov a športových hier možno určiť stravnú jednotku až do výšky 3,489 €  na deň na občana; pri odbere stravy od iných právnických alebo fyzických osôb možno túto sumu zvýšiť o ďalších   1,66 €   na deň na občana.

(5) Za celodenné stravovanie sa považujú hlavné jedlá – raňajky, obed, večera a dve vedľajšie jedlá – desiata, olovrant, druhá večera. 

(6) Občan, ktorému sa poskytuje sociálna služba v zariadení sociálnych služieb celoročne alebo týždenne, je povinný odobrať v rámci tejto starostlivosti aspoň dve hlavné  jedlá denne, z ktorých jedno jedlo je obed. Občan, ktorému sa poskytuje sociálna služba v zariadení sociálnych služieb denne, je povinný v rámci tejto starostlivosti odobrať aspoň jedno hlavné jedlo.

(7) Za stravnú jednotku sa považuje finančná norma priemerných nákladov na potraviny (suroviny).

(8) Stravná jednotka pre stravovanie v zariadeniach sociálnych služieb pri racionálnej strave sa z celodennej stravnej jednotky počíta na raňajky 12%, desiatu 9%, obed 40%, olovrant 9%, večeru 30%. 

(9) Stravná jednotka pre stravovanie v zariadeniach sociálnych služieb pri diabetickej strave sa z celodennej stravnej jednotky počíta na raňajky 11%, desiatu 8%, obed 40%, olovrant 8%, prvú večeru 27%, druhú večeru 6%. 

(10) Rozdiely v stravných jednotkách sa vyrovnávajú ku koncu roka tak, aby stravná jednotka bola v priemere za deň dodržaná.

§ 9
Výška úhrady za užívanie vlastného elektrospotrebiča

     Výška úhrady za používanie vlastného elektrospotrebiča, a to chladničky, mrazničky, chladničky s mrazničkou, práčky, mikrovlnnej rúry a variča, na občana a deň sa určí za každý elektrospotrebič jednotlivo vo výške 0,07 € .

§ 10
Spôsob určenia úhrady za stravovanie, ubytovanie, zaopatrenie 
a užívanie vlastného elektrospotrebiča

(1) Úhrada za stravovanie v kalendárnom mesiaci na občana sa určuje pri poskytovaní sociálnych služieb  v zariadení sociálnych služieb, ktorá sa poskytuje spravidla 
a) celoročne  ako 30 násobok výšky úhrady za stravovanie,
b) týždenne alebo denne ako 22 násobok výšky úhrady za stravovanie,
podľa počtu skutočne odobratých jedál

(2) Na určenie úhrady za ubytovanie, zaopatrenie a užívanie vlastného elektrospotrebiča v kalendárnom mesiaci na občana pri poskytovaní sociálnych služieb v zariadeniach sociálnych služieb, ktoré sa poskytujú celoročne, týždenne alebo denne, sa použije ustanovenie ods. 1 primerane.

(3) Úhrada za sociálne služby poskytované v zariadení sociálnych služieb v kalendárnom mesiaci na občana sa určí ako súčet úhrady za stravovanie, ubytovanie, zaopatrenie a užívanie vlastného elektrospotrebiča.

(4)  Výška úhrad uvedená v § 6, § 7 a § 9 za ubytovanie, zaopatrenie a užívanie vlastného elektrospotrebiča sa zvýši o 25 % po každých troch mesiacoch od prijatia klienta do zariadenia opatrovateľskej služby. Zvýšenie úhrady sa neuplatní v prípadoch hodných osobitného zreteľa, ktoré po prehodnotení určí osobitná komisia subjektu, ktorý plní funkciu zriaďovateľa.

(5) Za dni prerušenia poskytovania sociálnych služieb  v zariadeniach sociálnych služieb a za dni poskytovania zdravotnej starostlivosti v zdravotníckom zariadení platí na deň občan pri sociálnych službách v zariadení sociálnych služieb poskytovaných celoročne a týždenne úhradu za bývanie určenú podľa § 6 v plnej výške, 20% z úhrady za zaopatrenie určenej § 7 a za elektrospotrebiče v plnej výške podľa  § 9.

(6) Ak u občana došlo k prerušeniu poskytovania služieb v zariadení sociálnych služieb bez jeho oznámenia, zaplatená úhrada sa nevracia.

(7) Výška úhrad sa bude upravovať v závislosti od rastu spotrebiteľských cien a inflácie.

Čl. IV
Prepravná služba

§ 11
Účel prepravnej služby a okruh osôb, ktorým sa poskytuje 

(1)  Prepravná služba je sociálna služba  poskytovaná fyzickej osobe s ťažkým zdravotným postihnutím odkázanej na individuálnu prepravu osobným motorovým vozidlom, alebo fyzickej  osobe s nepriaznivým zdravotným stavom s obmedzenou  schopnosťou pohybu po rovine, alebo po schodoch a obmedzenou schopnosťou orientácie.

(2)  Prepravná služba sa poskytuje:
a)	fyzickej osobe s ťažkým zdravotným postihnutím, ktorá podľa posudku príslušného úradu práce sociálnych vecí a rodiny    je odkázaná na individuálnu prepravu osobným motorovým vozidlom, kompenzovanú prepravnou službou,  s trvalým pobytom v meste Košice,
b)	fyzickej osobe, ktorá podľa potvrdenia poskytovateľa zdravotníckej starostlivosti je odkázaná na prepravnú službu, s trvalým pobytom v meste Košice,
c)	fyzickej osobe s trvalým pobytom v meste Košice, ktorá je  na základe zmluvy o poskytovaní sociálnej služby umiestnená v zariadení sociálnych služieb v zriaďovateľskej 	pôsobnosti mesta.

(3)  Podmienkou poskytovania prepravnej služby je rozhodnutie  o odkázanosti na poskytovanie prepravnej služby vydané mestom Košice resp. obcou v mieste trvalého pobytu žiadateľa o prepravnú službu.

(4) Prepravnú službu poskytuje Mesto Košice prostredníctvom svojej rozpočtovej organizácie Strediska sociálnej pomoci mesta Košice, Garbiarska 4.

§ 12
Spôsob poskytovania prepravnej služby

(1) Prepravná služba sa poskytuje na území mesta Košice. 

(2) Prepravnú službu objednáva obyvateľ u Strediska sociálnej pomoci mesta Košice, Garbiarska 4 osobne alebo telefonicky spravidla 24 hodín vopred.

§ 13
Výška úhrady za prepravnú službu, spôsob jej určenia a platenia

(1)	Výška úhrady za prepravnú službu sa určuje sumou:
a)	0,20 €     za 1 km prepravnej vzdialenosti,
b)	1,66 €    za každú aj začatú hodinu státia (stojné).

(2)	Úhrada za prepravnú službu sa určí ako súčet
a)	súčinu dĺžky prepravnej vzdialenosti a výšky úhrady za 1 km prepravnej vzdialenosti a
b)	súčinu hodín státia a výšky stojného za jednu hodinu státia.

(3)	Úhradu za prepravnú službu platí občan priamou platbou v deň poskytnutia tejto služby vodičovi. Vodič vystaví doklad, na ktorom uvedie meno, priezvisko prepravovanej osoby, výšku úhrady a dátum poskytnutia prepravnej služby.

Čl. V
Odľahčovacia  služba

§ 14 
      Účel odľahčovacej služby, okruh osôb, ktorým sa poskytuje 
a spôsob poskytovania

(1) Odľahčovacia služba je podporná sociálna služba poskytovaná fyzickej osobe, ktorá opatruje inú fyzickú osobu s ťažkým zdravotným postihnutím podľa zákona č. 447/2008 Z.z., 

(2) Odľahčovacou službou sa poskytuje fyzickej osobe s ťažkým zdravotným postihnutím, odkázanej na opatrovanie inej fyzickej osoby, sociálna služba počas obdobia, v ktorom fyzická osoba, ktorá ju opatruje nemôže opatrovanie vykonávať.

(3)  Odľahčovacia služba sa poskytuje na celé dni, najviac 30 dní v kalendárnom roku.

(4) Odľahčovacia služba môže byť fyzickej osobe poskytovaná formou terénnej sociálnej služby, ambulantnej sociálnej služby alebo pobytovej sociálnej služby.

(5) Podmienka odkázanosti fyzickej osoby s ťažkým zdravotným postihnutím, pre  účely poskytnutia odľahčovacej služby, je posudok  vydaný príslušným úradom práce sociálnych vecí a rodiny.

(6) Podmienky poskytovania odľahčovacej služby, výšku a spôsob úhrady upravuje zmluva o poskytovaní sociálnej služby uzatvorená podľa § 74 zákona  o sociálnych službách.

§ 15
Výška úhrady za poskytovanú odľahčovaciu službu 

(1)   Prijímateľ  sociálnej služby je povinný platiť  úhradu za poskytovanú odľahčovaciu službu v sume určenej poskytovateľom  sociálnej služby, v súlade s týmto všeobecne záväzným nariadením.

(2)  V prípade, že odľahčovacia služba je fyzickej osobe poskytovaná formou opatrovateľskej služby v rozsahu maximálne 8 hodín denne, spôsob a výška úhrady sa určí podľa § 4  tohto všeobecne záväzného nariadenia.

(3)     Úhrada za odľahčovaciu službu, ktorá je poskytovaná fyzickej osobe formou opatrovateľskej služby v rozsahu vyššom ako 8 hodín denne sa zvyšuje o 1,30 €    za každú začatú hodinu nad rámec rozsahu 8 hodín denne.

(4)  V prípade, že  odľahčovacia služba je poskytovaná fyzickej osobe formou pobytovej služby, spôsob a výška úhrady sa určí podľa typu poskytovanej sociálnej služby tak ako v zariadení opatrovateľskej služby,  zariadení pre seniorov,  alebo v   dennom stacionári. 

(5)  Ak sa občanovi poskytuje odľahčovacia služba v priebehu kalendárneho roka prerušovane, tak že zákonom stanovený počet 30 dní využíva postupne, za obdobie poskytovania odľahčovacej služby, ktoré trvá menej ako tri pracovné dni za sebou idúce, sa výška úhrady vypočítaná podľa ods. 2, 3 a 4  tohto paragrafu  zvyšuje o sumu 3,32 €  na deň.

Čl. VI
Záverečné ustanovenia 

§ 16
Zrušovacie ustanovenia

Zrušuje sa Všeobecne záväzné nariadenie Mesta Košice č. 65 o úhradách za poskytovanie sociálnych služieb v pôsobnosti územnej samosprávy mesta  (Nariadenie o úhradách za sociálne služby) schválené uznesením Mestského zastupiteľstva v Košiciach č. 191/2003 v znení zmien a doplnkov vykonaných uznesením Mestského zastupiteľstva v Košiciach č. 1034/2006, uznesením Mestského zastupiteľstva v Košiciach č. 87/2007, uznesením Mestského zastupiteľstva v Košiciach č. 169/2007 a uznesením Mestského zastupiteľstva v Košiciach č. 496/2008

§ 17
Účinnosť
Toto nariadenie nadobúda účinnosť 1. januára 2010 

                                                                                         Ing. František Knapík  
	                                                                                          primátor

Zverejnené:	17.12.2009

Príloha č. 1
k všeobecne záväznému nariadeniu mesta Košice č. 113
O úhradách za poskytovanie sociálnych služieb v pôsobnosti územnej samosprávy mesta 

Zoznam úkonov opatrovateľskej služby v domácnosti a výška úhrady
za poskytovanie opatrovateľskej služby v domácnosti

I. sebaobslužné úkony

1.osobná hygiena, hygienická starostlivosť o jednotlivé časti tela - ruky    0,30 €/deň
    tvár, zuby nechty (holenie, česanie, odličovanie, strihanie nechtov ...)                                 

2. celkový kúpeľ – hygienická                                                                      0,40 €/deň
     starostlivosť o celé telo vo vani, v sprche s umytím vlasov

3. dovoz obeda – automobilom bez poskytnutia ďalších úkonov                0,83 €/deň
    opatrovateľskej služby                                                                             

4. donáška obeda                                                                                        0,37 €/deň

5. stravovanie a dodržiavanie pitného režimu – porciovanie stravy,           0,20 €/deň
    obsluha, kŕmenie a pomoc pri pití

II. úkony starostlivosti o svoju domácnosť

1. nákup (v najbližšej obchodnej sieti)                                                         0,60 €/deň

2. príprava a varenie jedla                                                                           0,80 €/deň

3. ďalšie činnosti súvisiace s prevádzkou domácnosti                                0,60 €/deň

4. upratovanie:
4.1 kuchyňa, 1 izba a príslušenstvo                                                            1,99 €/deň
4.2 za každú ďalšiu izbu                                                                              2,79 €/deň
4.3 umývanie okien obojstranne                                                                  1,20 €/m2

5. pranie a žehlenie:
5.1 ručné pranie osobnej bielizne a záclon                                                   0,30 €/kg 
5.2 pranie osobnej bielizne a záclon v mechanickej práčke                         0,33 €/kg      
5.3 žehlenie                                                                                                   0,33 €/kg 

6. donáška uhlia, donáška dreva, vynesenie popola, donáška vody,          1,20 €/deň
    kúrenie vo vykurovacích telesách a ich čistenie

III. základné sociálne aktivity

1.    sprievod
1.1. na lekárske vyšetrenie                                                                          0,27 €/hod 
1.2. na vybavenie úradných záležitostí                                                        0,20 €/deň
1.3. do a zo školy, do a zo zamestnania                                                      bez úhrady
1.4. na kultúrne, telovýchovné a na iné verejné podujatie                           0,20 €/deň
1.5. prechádzka (do mesta a do okolia Košíc)                                             0,53 €/hod

2.  predčítanie pre fyzickú osobu, ktorá je nevidiaca, alebo                        0,50 €/hod
     prakticky nevidiaca najmä pri vybavovaní úradných záležitosti,
     úradnej  korešpondencie a pri nakupovaní

IV. Dohľad pri úkonoch sebaobsluhy, úkonoch starostlivosti o svoju domácnosť a pri vybavovaní základných sociálnych aktivít (ďalej len „dohľad“)

1.  potreba dohľadu v určenom čase                                                           0,43 €/hod
2.  potreba nepretržitého dohľadu                                                               0,43 €/hod 

Príloha č. 2
k všeobecne záväznému nariadeniu mesta Košice č. 113 
O úhradách za poskytovanie sociálnych služieb v pôsobnosti územnej samosprávy mesta 

Výška úhrady za zaopatrenie podľa  § 7 ods. 1 všeobecne záväzného nariadenia  v zariadeniach sociálnych služieb

a) pri celoročnej starostlivosti za deň:

skupina   A       1,16 €
skupina   B       1,59 €
skupina   C       2,09 €
skupina   D       0,80 €

b) pri týždennej starostlivosti za deň:

skupina    A      0,96 €
skupina    B      1,30 €
skupina    C      1,63 €
skupina    D      0,80 €

c) pri dennej starostlivosti do 4 hodín:

skupina     A     0,27 €
skupina     B     0,37 €
skupina     C     0,50 €
skupina     D     0,13 €

d) pri dennej starostlivosti nad 4 hodín:

skupina     A      0,43 €
skupina     B      0,60 €
skupina     C      0,76 €
skupina     D      0,27 €